Turkye het Sondag ’n stap weg van demokrasie gegee toe die outoritêre leier, Recep Tayyip Erdoğan tot ’n vyfjaartermyn as president verkies is. Erdoğan, wat reeds vyftien jaar Turkye regeer, het verlede jaar in ’n referendum daarin geslaag om die Turkse grondwet te laat wysig sodat meer mag in die president gesetel sal word.
Sedert die mislukte staatsgreeppoging in 2016 in Turkye, het Erdoğan ’n noodtoestand afgekondig, is die meeste onafhanklike media gesluit of deur pro-Erdoğan-groepe oorgeneem en is meer as 160 000 mense wat, volgens Erdoğan, deel van die staatsgreeppoging uitgemaak het of wat een of ander bedreiging vir die regering inhou, in die tronk gegooi. Selfs die leier van die grootste Koerdiese politieke party is tans in die tronk.
Turkye was oor die afgelope dekades ’n getroue bondgenoot van die Weste, maar die land se mislukte poging om by die Europese Unie aan te sluit, saam met die opkoms van Islamitiese en outoritêre leiers soos Erdoğan, het die land verder weg van die Weste en van Westerse demokrasie laat beweeg.
Wel, die westerse leiers het hulle kredietwaardigheid verloor aangesien hulle na die pype van die nuwe wereldorde dans. Die nuwe wereldorde en verlinkses is besig om die weste ‘n slegte naam te gee.